M2 weer oop vir motoristeHerman Mashaba, David Makhura en Mangosuthu Buthelezi het die heropening van die M2 gelei. (Foto: Simphiwe Mbokazi/African News Agency(ANA).) Gebruikers van die M2, wat as ŉ hooftoevoer deur die stad van Johannesburg dien, kon Maandag ŉ sug van verligting slaak ná dié pad se brug ná agt maande heropen is. Die brug is sedert Februarie vanjaar gesluit weens opknappingswerk van R160 miljoen, maar dit het ŉ verkeershoofpyn vir baie inwoners en besoekers in die stad veroorsaak omdat verkeer herlei moes word deur die stad se sentrale sakedistrik. Sedert die pad vroeër vanjaar gesluit is, moes 12 000 motoriste alternatiewe roetes vind. Die M2 was tussen die Crown-wisselaar en Maritzburg-straat afgesper. Herman Mashaba, die stad se uitgaande burgemeester, het verlede Donderdag reeds die brug amptelik heropen. Hy is begelei deur David Makhura, die Gautengse premier, en Mangosuthu Buthelezi, die voormalige leier van die IVP. “Ek is trots daarop dat die projek binne die tydstip wat daargestel is, gelewer is. Vir die volgende 50 jaar is hierdie pad beskikbaar vir die stad se inwoners,” het Mashaba gesê. Die opknappings was noodsaaklik vir die veiligheid van die M2 se gebruikers omdat die pad vloedskade opgedoen het weens ŉ tekort aan stormwater-infrastruktuur. Wayne Minnaar, woordvoerder van die Johannesburgse metropolisie, sê die metropolisie is ontplooi om met die verkeersvloei te help en die stad veiliger vir motoriste te maak.